Ana Gudanar Da Zaben Gwamnoni Da 'Yan Majalisun Jihohi A Nijeriya - Pars Today
Mar 09, 2019 14:47 UTC
Tun da safiyar yau ne dai miliyoyin al'ummar kasar suka fito don kada kuri'unsu ga 'yan takarar da suke so a zaben da ake ganin zai yi zafi musamman a wasu jihohi na kasar inda ake sa ran wasu gwamnoni masu ci za su fuskantar gagarumin kalubale a kokarin da suke yi na ci gaba da mulki.
Hukumar zaben kasar INEC ta bayyana cewar za'a a gudanar da zaben gwamna din ne a jihohi 29 cikin 36 na kasar inda sauran jihohi 7 din kuma da suka hada da Kogi, Osun, Ondo, Anambra, Ekiti da kuma Edo sai a wani lokaci a nan gaba za a gudanar da zaben.
A matakin 'yan majalisun jihohi kuma, za a zabi 'yan majalisu guda 991 cikin 'yan takara 14, 583 da za su fafata a jihohi 36 na kasar.
Shugaban kasar Muhammadu Buhari dai ya kada kuri'arsa ne a mazabarsa ta Kofar Baru polling unit a garin Daura, da ke jihar Katsina. Kafin hakan dai ya kirayi al'ummar kasar da su fito su kada kuri'unsu cikin zaman lafiya da kwanciyar hankali.
A halin yanzu dai jam'iyyar APC mai mulki a kasar ita ce take kan gaba wajen yawan gwamnoni a kasar inda take da gwamnoni 22, sai kuma jam'iyyar PDP mai biye mata da gwamnoni 13 sai kuma jam'iyyar AFGA mai gwamna guda.